  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова 11-тӥ оштолэзе, Авиацилэн но космонавтикалэн дунневыл нуналзы азьын, Ижкарын Калыкъёслэн эшъяськон юртазы лётчикен-космонавтэн, Россилэн Героеныз Сергей Рязанскиен пумиськон ортчиз. Ужрадэ 150-лэсь трос дышетскисьёс пыриськизы. Со сярысь Удмуртиысь тӧролэн но кивалтэтлэн пресс-службазы ивортӥз. Сергей Рязанцев кык инсьӧр (космической) экспедицие пыриськиз но 360 нунал Калыккуспо инсьӧр станциын ортчытӥз. Пиналъёс но дышетӥсьёс трос юанъёс сётӥзы, кылсярысь, кызьы со космонавт луиз, кыӵе шуг-секытъёсын инсьӧрын пумиськиз. Космонавт озьы икулонысьтыз учыръёсты мадиз: кызьы станциын вордӥськем нуналзэ кык пол пусйиз, кызьы тренироваться кариськиз но кызьы ужан дырзэ ужъюлтошъёсыныз ортчытъяз. « Егитъёслы инсьӧр удалтон но тазалык сӥземе потэ, эшшо одно ик командаын луыны. Огазьын ужан – со валтӥсез, адямиос ог-огзылы юрттыны но ваньзэ ӵош лэсьтыны кулэ. Озьы ик чидан сӥзисько. Егитъёслэн ваньзэ али ик, огкутскемен басьтэмзы потэ. Но озьы уг луы. Со понна трос но кема ужаны кулэ. Эшшо сӥзисько шулдыр но капчи мылкыд, со улонысь вань шуг-секытъёсты вормыны юрттоз. Космонавтъёслэн таӵе лэчыткылзы вань: «Котьку ваньмыз умой». Со туж кулэ » Сергей Рязанский, лётчик-космонавт Ужрадлэсь трансляцизэ чӧлсконпусъя учкыны луэ. Пумиськон Россиысь нылпиослэн но егитъёслэн «Движение вперёд» мынэтсылэн «Классные встречи» ӵектосэз улсын ортчиз. 2019-тӥ арын со «Образование» йӧскалык ӵектослэн люкетэз луиз. «Классные встречи» пумиськонын дышетскисьёс тунсыко адямиосын пумисько, сослэн улонзы но ужамзы сярысь тодо. Тодэ вайытом, 17-тӥ оштолэзе Удмуртиын Ижкар – Балезино чугун сюрес вылтӥ ветлонэз усьтонлы 80 ар тырмонлы сӥзем ужрадъёс радъяськозы. Элькунэтӥ «Вормон поезд» ортчоз. Тегъёс: космос РоссилэнГеройёсыз пиналъёс Ижкар Удмуртия  